CELEX: 32017D0804(01)
Language: bg
Date: 2017-08-03 00:00:00
Title: Решение за изпълнение на Комисията от 3 август 2017 година за публикуване в Официален вестник на Европейския съюз на единния документ, посочен в член 94, параграф 1, буква г) от Регламент (ЕС) № 1308/2013 на Европейския парламент и на Съвета, и на препратката към публикацията на спецификацията на продукта за наименование в лозаро-винарския сектор [Picpoul de Pinet (ЗНП)]

4.8.2017   
            
            
               BG
            
            
               Официален вестник на Европейския съюз
            
            
               C 253/4
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 3 август 2017 година
   за публикуване в Официален вестник на Европейския съюз на единния документ, посочен в член 94, параграф 1, буква г) от Регламент (ЕС) № 1308/2013 на Европейския парламент и на Съвета, и на препратката към публикацията на спецификацията на продукта за наименование в лозаро-винарския сектор
   [Picpoul de Pinet (ЗНП)]
   (2017/C 253/05)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 97, параграф 3 от него,
   като има предвид, че:
   
               (1)
            
            
               Франция подаде заявление за защита на наименованието „Picpoul de Pinet“ в съответствие с част II, дял II, глава I, раздел 2 от Регламент (ЕС) № 1308/2013.
            
         
               (2)
            
            
               Наименованието „Languedoc Picpoul-de-Pinet“ се ползваше със защита до 2013 г. по силата на членове 51 и 54 от Регламент (ЕО) № 1493/1999 на Съвета (2) и на член 28 от Регламент (ЕО) № 753/2002 на Комисията (3). През 2013 г. с Регламент за изпълнение (ЕС) № 172/2013 на Комисията (4) наименованието „Languedoc Picpoul-de-Pinet“ беше заличено от регистъра на защитените наименования за произход и защитените географски указания.
            
         
               (3)
            
            
               В съответствие с член 97, параграф 2 от Регламент (ЕС) № 1308/2013 Комисията разгледа заявлението и установи, че условията, предвидени в членове 93—96, член 97, параграф 1 и членове 100, 101 и 102 от Регламент (ЕС) № 1308/2013, са изпълнени. Макар наименованието „Picpoul de Pinet“ да съдържа понятието „picpoul“, което е името на сорт винено грозде, беше установено, че въпросното наименование е било традиционно използвано на територията на въпросната държава членка, тъй като заявлението за регистрация е следствие от заличаването на предходното наименование „Languedoc Picpoul-de-Pine“ от регистъра на защитените наименования за произход и защитените географски указания. Следователно наименованието „Picpoul de Pinet“ представлява наименование за произход по смисъла на член 93, параграф 2 от Регламент (ЕС) № 1308/2013. Евентуалното регистриране на наименованието за произход „Picpoul de Pinet“, както е посочено в заявлението, няма да възпрепятства използването на името на сорта винено грозде „picpoul“ при етикетирането на вина, които са получени от грозде от сорта „picpoul“, но не са произведени в съответствие със спецификацията на продукта „Picpoul de Pinet“, ако предвидените в член 100, параграф 3 от Регламент (ЕС) 1308/2013 условия не са изпълнени.
            
         
               (4)
            
            
               С цел да се даде възможност за подаване на декларации за възражение в съответствие с член 98 от Регламент (ЕС) № 1308/2013, единният документ, посочен в член 94, параграф 1, буква г) от същия регламент, както и препратката към публикацията на спецификацията на продукта, направена в хода на националната процедура за разглеждане на заявлението за защита на наименованието „Picpoul de Pinet“, следва да се публикуват в Официален вестник на Европейския съюз,
               
            
         РЕШИ:
   Член единствен
   Единният документ, изготвен съгласно член 94, параграф 1, буква г) от Регламент (ЕС) № 1308/2013, и препратката към публикацията на спецификацията на продукта за наименованието „Picpoul de Pinet“ (ЗНП) са поместени в приложението към настоящото решение.
   В съответствие с член 98 от Регламент (ЕС) № 1308/2013 в срок от два месеца от датата на публикуване на настоящото решение в Официален вестник на Европейския съюз може да се подават възражения срещу защитата на наименованието, посочено в първата алинея от настоящия член.
   
      Съставено в Брюксел на 3 август 2017 година.
      
         
            За Комисията
         
         Phil HOGAN
         
            Член на Комисията
         
      
   
   
      (1)  ОВ L 347, 20.12.2013 г., стр. 671.
   
      (2)  Регламент (ЕО) № 1493/1999 на Съвета от 17 май 1999 г. относно общата организация на пазара на вино (ОВ L 179, 14.7.1999 г., стр. 1).
   
      (3)  Регламент (ЕО) № 753/2002 на Комисията от 29 април 2002 г. относно определяне на някои правила за прилагане на Регламент (ЕО) № 1493/1999 на Съвета по отношение на описанието, обозначаването, представянето и защитата на определени лозаро-винарски продукти (ОВ L 118, 4.5.2002 г., стр. 1).
   
      (4)  Регламент за изпълнение (ЕС) № 172/2013 на Комисията от 26 февруари 2013 г. относно заличаването на някои съществуващи наименования на вино от регистъра, предвиден в Регламент (ЕО) № 1234/2007 (ОВ L 55, 27.2.2013 г., стр. 20).
   
      ПРИЛОЖЕНИЕ
      ЕДИНЕН ДОКУМЕНТ
      
         „PICPOUL DE PINET“
      
      
         PDO-FR-N1672
      
      
         Дата на подаване на заявлението: 6.1.2014 г.
      
      1.   Наименование за регистрация
      
      Picpoul de Pinet
      2.   Вид географско означение
      
      ЗНП — Защитено наименование за произход
      3.   Категории лозаро-винарски продукти
      
      
               
                  1.
               
               
                  Вино
               
            4.   Описание на виното(ата)
      
      Picpoul de Pinet
      Контролираното наименование за произход „Picpoul de Pinet“ е запазено за сухи тихи бели вина.
      Естественото алкохолно съдържание по обем на тези вина е най-малко 12 %.
      Готовите за продажба вина са със съдържание на ферментируеми захари < или = 3 g/l.
      С наименованието „Picpoul de Pinet“ се произвежда изключително бяло вино, получавано от един-единствен сорт — Piquepoul Blanc.
      Характерен за вината е искрящият им бледозлатист цвят, който при младите вина е със зелени нюанси. Ароматът им е фин и изискан, най-често флорален (липа, глог) и плодов, с цитрусови нотки (грейпфрут, лимон) и лек минерален нюанс.
      Вкусът е балансиран и свеж, с характерна кисела нотка, която отличава тези вина от останалите бели вина в региона.
      5.   Винопроизводствени практики
      
      а.   Основни енологични практики
      
      
         Енологични практики
      
      Специфична енологична практика:
      Не се допуска използването на парчета дърво.
      Не се допуска използването на активен въглен за енологична употреба, било то самостоятелно или в приготвени смеси.
      Вината се получават чрез директно пресоване със или без предварителна мацерация на гроздето с чепките.
      На предварителна мацерация с чепките се подлага грозде, което е защитено от окисляване чрез инертен газ.
      Агротехническа практика:
      Минимална гъстотата на засаждане на лозите: 4 400 растения на хектар.
      При лозите не се допуска междуредово разстояние над 2,25 m.
      На всяко растение се осигурява максимална площ от 2,25 m2.
      Лозите задължително се отглеждат на подпорни конструкции.
      б.   Максимални добиви
      
      66 hl/ha
      6.   Определен район
      
      Беритбата на гроздето, винификацията, настойването и обработването преди бутилиране на вината се извършват на територията на следните общини от департамент Hérault: Castelnau-de-Guers, Florensac, Mèze, Montagnac, Pinet, Pomerols.
      7.   Основни винени сортове грозде
      
      Piquepoul blanc B
      8.   Описание на връзката (връзките)
      
      Географският район е разположен край езерото Thau, в близост до Средиземно море, от двете страни на Via Domitia, между общините Agde, Pézenas и Sète.
      Геоложките и почвените образувания, датиращи от периода креда и епохата плиоцен, формират полегати склонове, които плавно се спускат към езерото и са с изложение предимно северозапад/югоизток. Лозята са разположени стъпаловидно от бреговете на езерото до 100 m надморска височина. На платото формират цялостен масив, докато в северната част на географския район се редуват с борови гори и храстовидна растителност.
      Годишните валежи в географския район са оскъдни, особено през лятото. Средната годишна температура е висока. Околните водни маси са от определящо значение за смекчаване на температурните разлики: близостта до морето и до езерото Thau намалява годишните и дневните температурни амплитуди, а морският бриз ограничава повишаването на дневните температури през лятото. За топлия морски климат свидетелства естествената диворастяща флора — пейзажът е осеян с горички от бор, каменен дъб или дъб пърнак.
      Лозарските традиции в географския район на продукта с наименование „Picpoul de Pinet“ са известни още от римско време, за което свидетелстват останките от галско-римски вили.
      Това лозе, разположено близо до древните пристанища Agde и Sète, е едно от историческите лозя по бреговете на Средиземноморието. Наречено Vignoble de la Marine или La Marine, то е известно с белите си вина още от древни времена.
      Сортът Piquepoul B отдавна се е установил тук, на едно от най-подходящите за него места, и е посочен от Olivier de SERRES през 1608 г. като един от благородните качествени сортове под името Pique-Poule blanc. Поради характерната лесна ронливост на зърната му е обичайна практика под растенията да се поставят подложки за събиране на много добре узрелите зърна. На 11 декември 1945 г. с декрет виното „Piquepoul de Pinet“ е класифицирано в категорията „бели вина от Languedoc“, а на 26 ноември 1954 г. на белите вина от географския район е признато наименование за произход за вино от определен район, отличаващо се с отлично качество (Appellation d’origine vin délimité de qualité supérieure — (AOVDQS) — „Picpoul de Pinet“. През 1960 г., в резултат на проект за групиране на 15 исторически AOVDQS от департаментите Hérault и Aude, се достига до признаването на AOVDQS „Coteaux du Languedoc“, като името Languedoc се налага като носител на историческите и културните ценности на тази лозаро-винарска практика с хилядолетни традиции.
      През 1984 г. производителите на AOVDQS „Picpoul de Pinet“ се присъединяват към този проект. През 1985 г., при признаването на контролираното наименование за произход (Appellation d’origine contrôlée — AOC) „Coteaux du Languedoc“, се запазва възможността за използване на наименованието „Picpoul de Pinet“, като се допуска името на контролираното наименование за произход да се допълва с допълнителното географско наименование „Picpoul de Pinet“ (за бели вина, произвеждани само от сорта Piquepoul B).
      За лозарско-винарските умения свидетелства изборът на местата за разполагане на лозовите насаждения — само на склонове с лек наклон, отличаващи се с добър воден режим и непораждащи затруднения при вкореняването.
      Тези лозарско-винарски умения намират израз и в начина на отглеждане на лозите, като за постигането на жизнен и слабо продуктивен сорт се отдава предпочитание на къса резитба, с традиционна чашовидна формировка или формировка „кордон Роая“, на контролиране на производството чрез умерен добив, гъстота на засаждане над 4 400 растения на хектар и висока степен на зрелост на гроздето при спазване на добрите практики.
      На последно място, лозарско-винарските умения намират израз в строгите разпоредби по отношение на транспортирането на набраното грозде, с които се позволява запазване на качествата на сорта, отличаващ се с фина кожица, както и в използването на директно пресоване на защитената реколта с цел запазване на фините аромати и хармоничността на вината.
      За да се съхрани разнообразието на този емблематичен за географския район сорт, представляващото част от културното наследство, производителите са създали хранилище на клоновете, което служи като база за селекция на растенията.
      Бялото вино „Picpoul de Pinet“ се получава само от сорта Piquepoul B, който е отлично приспособен към естествената среда в географския район. Наистина в тази област валежите са оскъдни, но дълбоките и отцедливи почви, в съчетание с въздействието на влагата от морето, способстват за оптималното зреене на този късен сорт, което дава възможност да се развият неговите аромати — флорални и плодови, с цитрусови нотки и лек минерален нюанс, съчетани с лека киселина, които отличават „Picpoul de Pinet“ от останалите бели вина в региона.
      Умението на лозарите намира израз както в избора на местата за засаждане на лозята, така и в избора на начин на отглеждане на лозите, като за този жизнен сорт се отдава предпочитание на традиционна формировка и на контролиране на производството, което позволява достигането на висока степен на зрялост на гроздето при спазване на добрите практики.
      На последно място, производителите осигуряват и запазват фините аромати и хармоничността на вината, като полагат максимални грижи по време на транспортирането на набраното грозде и при пресоването му.
      9.   Други основни условия
      
      
         Допълнително географско наименование
      
      Правна уредба:
      Национална правна уредба
      Вид допълнително условие:
      Допълнителни разпоредби относно етикетирането
      Описание на условието:
      Етикетите на вината с контролирано наименование за произход може да съдържат уточнение на по-голямата географска единица „Languedoc“. Размерите на буквите за тази по-голяма географска единица не надвишават — нито на височина, нито на ширина — половината на размерите на буквите на контролираното наименование за произход.
      
         Допълнителни разпоредби относно етикетирането
      
      Правна уредба:
      Национална правна уредба
      Вид допълнително условие:
      Допълнителни разпоредби относно етикетирането
      Описание на условието:
      Всички незадължителни термини, чието използване, по силата на разпоредбите на Съюза, може да се регламентира от държавите членки, се изписват с букви, чиито размери не надвишават — нито на височина, нито на ширина — половината на размерите на буквите на контролираното наименование за произход.
      
         Област в непосредствена близост
      
      Правна уредба:
      Национална правна уредба
      Вид допълнително условие:
      Дерогация относно производството в определения географски район
      Описание на условието:
      Областта в непосредствена близост, определена чрез дерогация за винификацията и обработването преди бутилиране на вината, се състои от територията на следните общини на департамент Hérault: Agde и Marseillan.
      
         Препратка към публикуваната спецификация
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead